Midt i Jels By i Vejen Kommune – ved Hærvejen og Pilgrimsruten - ligger Jels Mølle, en kornmølle som blev bygget i 1859. Møllen har nu med hjælp fra Kulturarvstyrelsen og os fået beklædning på hatten.
Velbevaret varetegn
Med restaureringen ønskede man at give møllen nyt liv, da den fredet mølle har stor betydning for lokalsamfundet.
Møllens hat blev i 1977 beklædt med nye egespån. Men med årene er der udvasket en del garvesyre fra disse egespån, hvilket har bevirket, at møllens krop er blevet misfarvet. I 2006 begyndte taget tillige at blive utæt. Da Jels Mølle er fredet, aflagde Kulturarvstyrelsen møllen et besøg, hvorefter det blev besluttet, at der skulle nye spån på hatten.
Vi har, sammen med Kulturarvstyrelsen, efterfølgende støttet projektet med hver 50% af det samlede budget på knap 400.000 kr.
Foreningen til bevarelse af Jels Mølle, har valgt akaciespån, hvilket giver hattens beklædning en længere holdbarhed. Træet har mindre garvesyre end egetræet, og det betyder, at der kommer mindre udvaskning på møllens krop.
Møllen er derfor idag velbevaret og udgør et markant vartegn i Jels. Derudover har den stor betydning for lokalsamfundet, hvilket ses af den velfungerende mølleforening, som holder liv i møllen.